Vark se hart suksesvol in man oorgeplant  Die “geskiedkundige” operasie het Vrydag plaasgevind (Foto: Amerikaanse Universiteit van Maryland se mediese skool/AFP) Die hart van ŉ geneties gemodifiseerde vark is suksesvol in ŉ 57-jarige man oorgeplant. Die “geskiedkundige” operasie het Vrydag plaasgevind, het die Amerikaanse Universiteit van Maryland se mediese skool Maandag in ŉ verklaring gesê. Terwyl die pasiënt se prognose ver van seker is, verteenwoordig dit ŉ groot mylpaal vir dier-tot-mens-oorplanting. Die pasiënt, David Bennett, is nie geskik vir menslike oorplanting nie – ŉ besluit wat dikwels geneem word wanneer die ontvanger se onderliggende gesondheid swak is. Hy herstel nou en word noukeurig gemonitor om te bepaal hoe die nuwe orgaan presteer. “Dit was óf sterf óf hierdie oorplanting. Ek wil lewe. Ek weet dit is ŉ skoot in die donker, maar dit is my laaste uitweg,” het dié Maryland-inwoner ŉ dag voor die operasie gesê. Bennett, wat die afgelope paar maande bedlêend en gekoppel was aan ŉ masjien wat hom aan die lewe gehou het, het bygevoeg: “Ek sien uit daarna om uit die bed uit op te staan nadat ek herstel het.” Die VSA se medisyneowerheid, die FDA, het noodmagtiging vir die operasie op Oujaarsaand verleen, “as ŉ laaste poging vir ŉ pasiënt wat nie geskik was vir konvensionele oorplanting nie”. “Dit was ŉ deurbraakoperasie en bring ons een stap nader aan die oplossing van die orgaantekortkrisis,” sê Bartley Griffith, die chirurg wat die varkhart oorgeplant het. “Ons gaan versigtig voort, maar ons is ook optimisties dat hierdie operasie, ŉ eerste ter wêreld, ŉ belangrike nuwe opsie vir pasiënte in die toekoms sal bied.” Muhammad Mohiuddin, medestigter van die universiteit se kardiale xeno-oorplantingsprogram, het bygevoeg die operasie was die hoogtepunt van jare se navorsing, wat vark-tot-bobbejaan-oorplantings behels het, en met oorlewingstye wat nege maande oorskry het. “Die suksesvolle operasie het waardevolle inligting verskaf om die mediese gemeenskap te help om hierdie potensieel lewensreddende metode in toekomstige pasiënte te verbeter,” het hy gesê. Die vark waarvan die hart gebruik is, het aan ŉ trop behoort wat genetiese redigeringsprosedures ondergaan het. Drie gene wat tot verwerping van varkorgane deur mense sou gelei het, is uitgeskakel asook ŉ geen wat tot oormatige groei van varkhartweefsel sou gelei het. Ses menslike gene wat verantwoordelik is vir menslike aanvaarding is in die genoom ingevoeg, vir ŉ totaal van tien unieke geenwysigings. Varkhartkleppe word reeds wyd by mense gebruik, en varkvel word op menslike brandslagoffers oorgeplant. Varke maak die ideale skenkers vanweë hul grootte, hul vinnige groei en groot werpsels, en die feit dat hulle reeds as ŉ voedselbron grootgemaak word.